Întrebarea cu solicitare de răspuns scris P-009953/2014
adresată Comisiei

Articolul 130 din Regulamentul de procedură

Filiz Hyusmenova (ALDE), Ilhan Kyuchyuk (ALDE) şi Norica Nicolai (ALDE)

Subiect:
Aplicarea eficientă a libertății de circulație și barierele nejustificate din calea accesului la piața muncii din UE

Dispozițiile tranzitorii privind libertatea de circulație a lucrătorilor din România și Bulgaria au luat sfârșit la 1.1.2014, fiind ridicate toate eventualele restricții privind accesul acestora la piața muncii din UE. Deși toate statele membre sunt obligate să respecte obligațiile prevăzute în Directiva 2004/38/CE privind dreptul la liberă circulație și ședere pe teritoriul statelor membre pentru cetățenii Uniunii și membrii familiilor acestora, mai pot fi întâlnite obstacole în calea asigurării și garantării aplicării eficiente a libertății fundamentale de circulație a tuturor cetățenilor UE. În ultimele luni, s-au înregistrat mai multe cazuri de limitări ale accesului la servicii publice și private pentru rezidenții în statele membre care nu sunt resortisanți. Un exemplu concret îl reprezintă cazurile semnalate ale lucrătorilor bulgari și români care nu au putut să-și deschidă conturi bancare în Germania și Țările de Jos, proces care, foarte frecvent, este o condiție prealabilă pentru a încheia un contract de muncă.
1.
Are Comisia cunoștință de cazurile actuale de limitări ale accesului la servicii al lucrătorilor bulgari și romani stabiliți în alte state membre?
2.
Ce instrumente există în prezent pentru a monitoriza și a elimina aceste obstacole?
3.
Ce măsuri are în vedere Comisia în prezent pentru a asigura aplicarea eficientă a libertății de circulație pentru toți cetățenii UE și pentru a ridica toate barierele nejustificate din calea accesului la piața muncii din UE?

